Gedagte vir die dag: OngetroudFoto: pixabay.com Wees bly in die Here, en Hy sal jou hartsbegeertes aan jou gee. (Psalm 37:4) Hierdie bekende vers herinner ons daaraan om ons verhouding met God eerste te stel. Dit is ’n opdrag wat ons moet gehoorsaam, ’n voorwaarde waaraan ons moet voldoen en ’n belofte waarna ons moet uitsien. Dit beteken ons is volkome vervuld in die Here, vol verwondering en vreugde wanneer ons aan Hom dink. Wanneer ons na sy stem luister, sy Woord lees en sy wil doen, bring dit soveel vervulling en vreugde dat die wêreld en dinge van die wêreld vervaag. Tog is daar soveel Christene wat ongeduldig voel, onseker is oor hulleself en teleurgesteld is met die verloop van hul lewe. Dikwels is ’n groot persentasie van hulle enkellopende mans en vroue, maar veral vroue. Vasgevang in die leuen dat om enkellopend te wees, gelykstaande is aan om onvolledig en onvoltooid te wees, verpes hulle die wag. Hulle beleef dit as ’n vermorsing van tyd omdat hulle die huwelik dikwels verromantiseer en selfs verafgod. Dit is belangrik dat ons seker maak dat om ongetroud te wees nie dalk ’n gawe van Hom is nie. Dikwels het God ’n spesifieke opdrag waarvoor Hy iemand benodig wat Hy vrylik kan rondstuur, want die huwelik bring spesifieke verantwoordelikhede en beperkings. Here, ek bid vandag vir almal wat nog nie ’n lewensmaat gekry het nie. Beskerm hulle van emosies soos verwerping en jaloesie – veral as baie van hul vriende reeds in verhoudings is. Ek bid dat hulle in hierdie seisoen van wag sal groei in u liefde, tevrede en vervuld in hul verhouding met U. Ek bid dat hulle vrugbaar sal wees in u diens terwyl hulle wag op ’n perfekte pasmaat. Amen